PMIndiaData/PMIndiaSum huggingface dataset:
2000 രൂപ വരെ മൂല്യമുള്ള ഡെബിറ്റ് കാര്‍ഡ്, ഭീം യു.പി.ഐ., എ.ഇ.പി.എസ്. ഇടപാടുകള്‍ക്കുള്ള എം.ഡി.ആര്‍. ചാര്‍ജിനു സബ്‌സിഡി നല്‍കുന്നതിനു മന്ത്രിസഭ അനുമതി നല്‍കി

2000 രൂപ വരെ മൂല്യമുള്ള ഡെബിറ്റ് കാര്‍ഡ്, ഭീം യു.പി.ഐ., എ.ഇ.പി.എസ്. ഇടപാടുകള്‍ക്കുള്ള വ്യാപാരി ഡിസ്‌കൗണ്ട് നിരക്ക് (എം.ഡി.ആര്‍.) ചാര്‍ജ് ബാങ്കുകള്‍ക്കു തിരിച്ചുനല്‍കുകവഴി ബാധ്യത രണ്ടു വര്‍ഷത്തേക്കു ഗവണ്‍മെന്റ് വഹിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. തുക തിരിച്ചുനല്‍കുന്നതു സംബന്ധിച്ച കാര്യങ്ങള്‍ സാമ്പത്തിക സേവന വകുപ്പു സെക്രട്ടറിയും ഇലക്ടോണിക്‌സ്, ഐ.ടി. മന്ത്രാലയം സെക്രട്ടറിയും നാഷണല്‍ പേമെന്റ് കോര്‍പറേഷന്‍ ഓഫ് ഇന്ത്യ സി.ഇ.ഒയും അടങ്ങുന്ന സമിതി പഠിക്കും. ഇക്കാര്യത്തില്‍ മന്ത്രിസഭ അനുമതി നല്‍കിയയോടെ 2000 രൂപയില്‍ കുറഞ്ഞ ഡിജിറ്റല്‍ ഇടപാടുകളില്‍ വ്യാപാരിഡിസ്‌കൗണ്ട് വഴി ഉപഭോക്താവിനോ വ്യാപാരിക്കോ അധികബാധ്യത ഇല്ലാതായിത്തീരും. ഇതു കൂടുതല്‍ പേരെ ഡിജിറ്റല്‍ ഇടപാടുകളിലേക്ക് ആകര്‍ഷിക്കുമെന്നാണു പ്രതീക്ഷിക്കപ്പെടുന്നത്. ഇടപാടുകളില്‍ ഏറെയും കുറഞ്ഞ തുകകളുടേതാണ് എന്നതിനാല്‍ പണമിടപാടു ഗണ്യമായി കുറയുന്നതിനും ഇതു വഴിവെക്കും. കേന്ദ്ര ഗവണ്‍മെന്റ് 2018-19 സാമ്പത്തിക വര്‍ഷത്തില്‍ 1,050 കോടി രൂപയും 2019-20 സാമ്പത്തിക വര്‍ഷത്തില്‍ 1,462 കോടി രൂപയും എം.ഡി.ആര്‍. സബ്‌സിഡിയായി ബാങ്കുകള്‍ക്കു നല്‍കേണ്ടിവരുമെന്നാണു കണക്കാക്കപ്പെടുന്നത്. നിലവിലുള്ള സാഹചര്യത്തില്‍ ഡിജിറ്റല്‍ വ്യാപാര ഇടപാടു നടത്തിയാല്‍ ബാങ്കിനു വ്യാപാരി എം.ഡി.ആര്‍. നല്‍കണം. അതിനാല്‍ത്തന്നെ, ഡെബിറ്റ് കാര്‍ഡുള്ളവര്‍ പോലും പണം നേരിട്ടു നല്‍കാന്‍നാണു താല്‍പര്യം കാട്ടുന്നത്. ഭീം യു.പി.ഐ., എ.ഇ.പി.എസ്. എന്നിവയിലൂടെ നടത്തുന്ന പണമിടപാടിനും എം.ഡി.ആര്‍. ചുമത്തുന്നുണ്ട്.
400 മീറ്റര്‍ ലോക അണ്ടര്‍ 20 ചാമ്പ്യന്‍ഷിപ്പില്‍ സ്വര്‍ണ്ണം നേടിയ ഹിമ ദാസിനെ പ്രധാനമന്ത്രി അഭിനന്ദിച്ചു

400 മീറ്റര്‍ ലോക അണ്ടര്‍ 20 ചാമ്പ്യന്‍ഷിപ്പില്‍ സ്വര്‍ണ്ണം നേടിയ അത്‌ലറ്റ് ഹിമ ദാസിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘400 മീറ്റര്‍ ലോക യു20 ചാമ്പ്യന്‍ഷിപ്പില്‍ സ്വര്‍ണ്ണം നേടി ചരിത്ര നേട്ടം കൈവരിച്ച ഹിമ ദാസ് ഇന്ത്യയുടെ സന്തോഷവും അഭിമാനവുമാണ്. അവര്‍ക്ക് അഭിനന്ദനങ്ങള്‍ ! ഈ നേട്ടം വരും വര്‍ഷങ്ങളില്‍ യുവ കായിക താരങ്ങള്‍ക്ക് തീര്‍ച്ചയായും പ്രചോദനം നല്‍കും’, പ്രധാനമന്ത്രി പറഞ്ഞു.
ഛത്തീസ്ഗഢിലെ ജനങ്ങൾക്ക് സംസ്ഥാന രൂപീകരണ  ദിനത്തിൽ പ്രധാനമന്ത്രി ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ഛത്തീസ്ഗഢിലെ ജനങ്ങൾക്ക് സംസ്ഥാന രൂപീകരണ ദിനത്തിൽ ആശംസകൾ നേർന്നു. ട്വീറ്റിൽ പ്രധാനമന്ത്രി പറഞ്ഞു; "ഛത്തീസ്ഗഢിന്റെ സ്ഥാപക ദിനത്തിൽ സംസ്ഥാനത്തെ എല്ലാ ജനങ്ങൾക്കും ഹൃദയം നിറഞ്ഞ ആശംസകൾ. നാടോടി പാട്ടുകൾക്കും നാടോടിനൃത്തത്തിനും കലാ-സംസ്കാരത്തിനും തനതായ വ്യക്തിത്വമുള്ള ഈ സംസ്ഥാനം പുരോഗതിയുടെ പുതിയ മാനദണ്ഡങ്ങൾ സ്ഥാപിക്കട്ടെ എന്ന് ഞാൻ ആശംസിക്കുന്നു."
പ്രധാനമന്ത്രിയെ യൂറോപ്യന്‍ നിക്ഷേപക ബാങ്ക് പ്രസിഡന്റ് ഡോ. വെര്‍നര്‍ ഹോയെര്‍ സന്ദര്‍ശിച്ചു

യൂറോപ്യന്‍ നിക്ഷേപക ബാങ്ക് പ്രസിഡന്റ് ഡോ. വെര്‍നര്‍ ഹോയെര്‍, പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. അദ്ദേഹത്തോടൊപ്പം ബാങ്കിലെ മറ്റു മുതിര്‍ന്ന ഉദ്യോഗസ്ഥരും ഉണ്ടായിരുന്നു. ഒരു വര്‍ഷം മുന്‍പു നടന്ന യൂറോപ്യന്‍ യൂണിയന്‍-ഇന്ത്യ ഉച്ചകോടിക്കിടെ യൂറോപ്യന്‍ നിക്ഷേപക ബാങ്കിന്റെ ഉന്നതതല പ്രതിനിധിസംഘവുമായി കൂടിക്കാഴ്ച നടത്തിയപ്പോള്‍ ബാങ്ക് മേഖലാതല ഓഫീസ് ഡെല്‍ഹിയില്‍ തുറക്കുന്നതിനു സഹായം നല്‍കാമെന്നു പ്രധാനമന്ത്രി വാഗ്ദാനം ചെയ്തിരുന്നു. മേഖലാ ഓഫീസ് ഇന്ന് ഉദ്ഘാടനം ചെയ്യപ്പെട്ടു. കാലാവസ്ഥാ വ്യതിയാനം, പരിസ്ഥിതി പരിപാലനം എന്നീ കാര്യങ്ങളിലുള്ള ഇന്ത്യയുടെ നയം പ്രധാനമന്ത്രി വിശദീകരിച്ചു. ലഖ്‌നൗ മെട്രോ ഉള്‍പ്പെടെയുള്ള പരിസ്ഥിതി പരിപാലനം ഉറപ്പാക്കുന്ന പദ്ധതികള്‍ നടപ്പാക്കാനായി യൂറോപ്യന്‍ നിക്ഷേപക ബാങ്ക് ഇന്ത്യക്ക് നൂറു കോടി യൂറോയിലേറെ തുകയുടെ വായ്പ അനുവദിച്ചിട്ടുണ്ട്. കാലാവസ്ഥാ വ്യതിയാനത്തെ നേരിടാന്‍ ഇന്ത്യ കൈക്കൊണ്ട ശക്തമായ നടപടികളെ അഭിനന്ദിച്ച ഡോ. ഹോയര്‍, ഇക്കാര്യത്തില്‍ രാജ്യം നടത്തുന്ന ശ്രമങ്ങള്‍ക്കു ബാങ്കിന്റെ തുടര്‍സഹായം വാഗ്ദാനം ചെയ്യുകയുമുണ്ടായി.
പ്രധാനമന്ത്രി ഇസ്രായേലില്‍ എത്തി; ബെന്‍ ഗുറിയോണ്‍ വിമാനത്താവളത്തില്‍ ആഘോഷപൂര്‍ണമായ വരവേല്‍പ്

പ്രധാനമന്ത്രി ശ്രീ. നരേന്ദ്ര മോദി ടെല്‍ അവീവിലെ ബെന്‍ ഗുറിയോണ്‍ വിമാനത്താവളത്തില്‍ വിമാനമിറങ്ങി. ഊഷ്മളമായ ഔദ്യോഗിക സ്വീകരണത്തിന്റെ ഭാഗമായി ഇസ്രായേല്‍ പ്രധാനമന്ത്രി ശ്രീ. ബെഞ്ചമിന്‍ നെതന്യാഹു അദ്ദേഹത്തെ സ്വീകരിച്ചു. പ്രധാനമന്ത്രി ശ്രീ. മോദി ഗാര്‍ഡ് ഓഫ് ഓണര്‍ പരിശോധിച്ചു. പ്രധാനമന്ത്രിക്കു ഹിന്ദിയില്‍ സ്വാഗതമോതിക്കൊണ്ടാണ് ശ്രീ. നെതന്യാഹു മാധ്യമപ്രസ്താവനയ്ക്കു തുടക്കമിട്ടത്. അങ്ങേയറ്റത്തെ സന്തോഷത്തോടെയാണു പ്രധാനമന്ത്രിയെ സ്വാഗതം ചെയ്യുന്നതെന്നും ഇരു രാജ്യങ്ങളും തമ്മിലുള്ള സഹകരണത്തിനുള്ള സാധ്യത അതിരുകളില്ലാത്തതാണെന്നും അദ്ദേഹം പറഞ്ഞു. ‘ലോക നേതാവും’ വലിയ നേതാവുമായാണു പ്രധാനമന്ത്രിയെ ശ്രീ. നെതന്യാഹു വിശേഷിപ്പിച്ചത്. ഹീബ്രൂ ഭാഷയില്‍ ആശംസ നേര്‍ന്നുകൊണ്ടാണു പ്രധാനമന്ത്രി ശ്രീ. നരേന്ദ്ര മോദി പ്രസംഗത്തിനു തുടക്കമിട്ടത്. ഇസ്രായേലില്‍ എത്താന്‍ സാധിച്ചതില്‍ സന്തോഷമുണ്ടെന്നും ഹീബ്രുവില്‍ അദ്ദേഹം പറഞ്ഞു. 41 വര്‍ഷം മുമ്പേ ജൂലൈ നാലിന് എന്റബേയില്‍ ഇസ്രായേലി തടവുകാരെ രക്ഷപ്പെടുത്തുന്നതിനിടെ പ്രധാനമന്ത്രി നെതന്യാഹുവിന്റെ മൂത്ത സഹോദരന്‍ ജീവന്‍ ബലിയര്‍പ്പിച്ച സംഭവം അനുസ്മരിക്കുകയും ചെയ്തു. സുസ്ഥിരമായ ഉയര്‍ന്ന വളര്‍ച്ചയുടെയും സമഗ്ര വികസനത്തിന്റെയും വഴിയില്‍ പ്രധാന പങ്കാളികളില്‍ ഒന്നായാണ് ഇസ്രായേലിനെ കാണുന്നതെന്നു പ്രധാനമന്ത്രി പറഞ്ഞു. സാമ്പത്തിക വളര്‍ച്ചയ്ക്കായി പങ്കാളിത്തം കെട്ടിപ്പടുക്കുന്നതിനൊപ്പം ഭീകരവാദം പോലുള്ള പൊതു ഭീഷണികളില്‍നിന്നു നമ്മുടെ സമൂഹങ്ങളെ സംരക്ഷിക്കാനും ഇരു രാജ്യങ്ങളും സഹകരിക്കുന്നുണ്ടെന്ന് അദ്ദേഹം കൂട്ടിച്ചേര്‍ത്തു. ഇസ്രായേലിലുള്ള ഇന്ത്യന്‍ സമൂഹത്തെ കാണാന്‍ താല്‍പര്യം പ്രകടിപ്പിച്ച പ്രധാനമന്ത്രി, ഇന്ത്യന്‍ വംശജരായ ജൂതന്മാര്‍ ഇരു രാജ്യങ്ങളുടെയും ജനതയെ ശാക്തീകരിക്കുന്നതില്‍ പങ്കുവഹിച്ചിട്ടുണ്ടെന്നു വ്യക്തമാക്കുകയും ചെയ്തു.
2018 ലെ സോള്‍ സമാധാന പുരസ്‌ക്കാരം പ്രധാനമന്ത്രി നരേന്ദ്ര മോദിക്ക്

2018 ലെ സോള്‍ സമാധാന പുരസ്‌ക്കാരം പ്രധാനമന്ത്രി ശ്രീ നരേന്ദ്ര മോദിക്ക് നല്‍കാന്‍ സോള്‍ സമാധാന സമിതി തീരുമാനിച്ചു. അന്താരാഷ്ട്ര സഹകരണം മെച്ചപ്പെടുത്താനും, ആഗോള സാമ്പത്തിക വളര്‍ച്ച ഉയര്‍ത്താനും, ലോകത്തെ അതിവേഗത്തില്‍ വളരുന്ന വന്‍ സമ്പദ്ഘടനയായ ഇന്ത്യയിലെ ജനങ്ങളുടെ മാനവശേഷി ത്വരിതപ്പെടുത്താനും, സാമൂഹിക ഉദ്ഗ്രഥന ശ്രമങ്ങളിലൂടെയും, അഴിമതി വിരുദ്ധ നയങ്ങളിലൂടെയും ജനാധിപത്യത്തിന്റെ വികസനം അഭിവൃദ്ധിപ്പെടുത്തുന്നതിനുമുള്ള അദ്ദേഹത്തിന്റെ സമര്‍പ്പണത്തിന്റെ അംഗീകാരമായിട്ടാണ് ഈ പുരസ്‌ക്കാരം നല്‍കുന്നത്. സമ്പന്നരും, ദരിദ്രരും തമ്മിലുള്ള സാമൂഹിക, സാമ്പത്തിക അസമത്വം കുറയ്ക്കുന്നതില്‍ ‘മോഡിണോമിക്‌സ്’ വഹിച്ച പങ്കിനെ ശ്ലാഘിച്ചുകൊണ്ട് ഇന്ത്യയുടെയും, ലോകത്തിന്റെയും സമ്പദ്ഘടനയുടെ വളര്‍ച്ചയ്ക്ക് പ്രധാനമന്ത്രി മോദിയുടെ സംഭാവനകളെ സോള്‍ സമാധാന പുരസ്‌ക്കാര സമിതി 2018 ലെ സോള്‍ സമാധാന പുരസ്‌ക്കാരം നല്‍കിക്കൊണ്ട് ആദരിച്ചിരിക്കുകയാണ്. കറന്‍സി റദ്ദാക്കലിലൂടെയും അഴിമതി വിരുദ്ധ നടപടികളിലൂടെയും ഗവണ്‍മെന്റിനെ സംശുദ്ധമാക്കാനുള്ള പ്രധാനമന്ത്രിയുടെ ഉദ്യമങ്ങളെ സമിതി പ്രകീര്‍ത്തിച്ചു. ‘ആക്ട് ഈസ്റ്റ് നയം’ ‘മോദി ഡോക്ട്രിന്‍’ എന്നിവയ്ക്ക് കീഴില്‍ ലോക രാഷ്ട്രങ്ങളുമായി പരപ്രേരണകൂടാതെ മുന്‍കൈയെടുക്കാന്‍ സന്നദ്ധത കാട്ടുന്ന വിദേശ നയത്തിലൂടെ മേഖലയിലും, ആഗോളതലത്തിലും സമാധാനം കൈവരിക്കുന്നതിലുള്ള പ്രധാനമന്ത്രി മോദിയുടെ സംഭാവനകളെയും സമിതി അംഗീകരിച്ചു. ഈ പുരസ്‌ക്കാരം കിട്ടുന്ന 14-ാമത്തെ വ്യക്തിയാണ് പ്രധാനമന്ത്രി മോദി. കൊറിയയുമായുള്ള ഇന്ത്യയുടെ സൗഹൃദം വര്‍ദ്ധിപ്പിക്കുന്നതിന്റെ വെളിച്ചത്തില്‍ അഭിമാനകരമായ ഈ ബഹുമതിക്ക് നന്ദി പ്രകാശിപ്പിച്ച് കൊണ്ട് പ്രധാനമന്ത്രി മോദി പുരസ്‌ക്കാരം സ്വീകരിക്കാന്‍ സമ്മതം അറിയിച്ചു. ഇരുകൂട്ടര്‍ക്കും സൗകര്യപ്രദമായ സമയത്ത് സോള്‍ സമാധാന സമിതി പുരസ്‌ക്കാരം സമ്മാനിക്കും. പശ്ചാത്തലം കൊറിയയിലെ സോളില്‍ നടന്ന 24-ാമത് ഒളിംപിക് മത്സരങ്ങളുടെ വിജയത്തെ അനുസ്മരിക്കാന്‍ 1990 ലാണ് കൊറിയന്‍ സമാധാന പുരസ്‌ക്കാരം സ്ഥാപിതമായത്. 160 രാഷ്ട്രങ്ങള്‍ പങ്കെടുത്ത ആ മത്സരത്തിന് സൗഹൃദവും, ഒത്തൊരുമയും വളര്‍ത്താനും, സമാധാനത്തിന്റെയും അനുരഞ്ജനത്തിന്റെയും അന്തരീക്ഷം ലോകമാസകലം സൃഷ്ടിക്കാനും കഴിഞ്ഞു. കൊറിയന്‍ ഉപഭൂഖണ്ഡത്തിലും, ലോകത്ത് മറ്റെല്ലായിടത്തും സമാധാനത്തിന് വേണ്ടിയുള്ള കൊറിയന്‍ ജനതയുടെ അഭിവാഞ്ഛ വ്യക്തമാക്കുന്നതിനാണ് സോള്‍ സമാധാന പുരസ്‌ക്കാരം സ്ഥാപിക്കപ്പെട്ടത്. മാനവരാശിയുടെ പൊരുത്തപ്പെടലിനും, രാജ്യങ്ങള്‍ തമ്മിലുള്ള ഒത്തൊരുമയ്ക്കും, ലോകസമാധാനത്തിനും സംഭാവനകള്‍ നല്‍കിയ വ്യക്തികള്‍ക്കാണ് രണ്ട് വര്‍ഷത്തിലൊരിക്കല്‍ സോള്‍ സമാധാന പുരസ്‌ക്കാരം നല്‍കുന്നത്. മുന്‍പ് ഈ പുരസ്‌ക്കാരത്തിന് അര്‍ഹരായ വിഖ്യാത ആഗോള വ്യക്തിത്വങ്ങളില്‍ മുന്‍ യു.എന്‍. സെക്രട്ടറി ജനറല്‍ കോഫി അന്നാന്‍, ജര്‍മ്മന്‍ പ്രസിഡന്റ് ആഞ്ചല മെര്‍ക്കല്‍ തുടങ്ങിയവരും വിഖ്യാത അന്താരാഷ്ട്ര സഹായ സംഘടനകളായ ഓക്‌സ്ഫാം, ഡോക്‌ടേഴ്‌സ് വിത്ത് ഔട്ട് ബോര്‍ഡേഴ്‌സ് മുതലായവയും ഉള്‍പ്പെടും. ലോകമെമ്പാടും നിന്നുമുള്ള 1,300 ലധികം നാമനിര്‍ദ്ദേശങ്ങളില്‍ നിന്നുള്ള നൂറിലധികം മത്സരാര്‍ത്ഥികളെ വിലയിരുത്തിയ ശേഷമാണ് 2018 ലെ സോള്‍ സമാധാന പുരസ്‌ക്കാരത്തിന് തികച്ചും അര്‍ഹതയുള്ള വ്യക്തിയായി കണ്ടെത്തിക്കൊണ്ട് പ്രധാനമന്ത്രി മോദിക്ക് നല്‍കാന്‍ പുരസ്‌ക്കാര സമിതി തീരുമാനിച്ചത്.
1965-ലെ യുദ്ധത്തിലെ ഇന്ത്യന്‍ പട്ടാളക്കാരുടെ വിജയത്തിന്റെയും ത്യാഗത്തിന്റെയും സ്മരണയുടെ സുവര്‍ണ്ണ ജൂബിലിയോടനുബന്ധിച്ച് ഇന്ത്യാ ഗേറ്റിലുള്ള അമര്‍ ജവാന്‍ ജ്യോതിയില്‍ പ്രധാനമന്ത്രി പ്രണാമമര്‍പ്പിച്ചു

1965-ലെ ഇന്ത്യാ-പാക് യുദ്ധത്തിലെ ഇന്ത്യന്‍ പട്ടാളക്കാരുടെ വിജയത്തിന്റെയും ത്യാഗത്തിന്റെയും സ്മരണയുടെ സുവര്‍ണ്ണ ജൂബിലിയോടനുബന്ധിച്ച് ന്യൂഡല്‍ഹിയിലെ ഇന്ത്യാ ഗേറ്റിലുള്ള അമര്‍ ജവാന്‍ ജ്യോതിയില്‍ പ്രധാനമന്ത്രി ശ്രീ. നരേന്ദ്ര മോദി പ്രണാമമര്‍പ്പിച്ചു. അമര്‍ ജവാന്‍ ജ്യോതിയില്‍ പ്രധാനമന്ത്രി പുഷ്പചക്രം അര്‍പ്പിച്ചു. സന്ദര്‍ശനപുസ്തകത്തില്‍ ഒപ്പുവച്ച പ്രധാനമന്ത്രി, യുദ്ധസേനാനികളുമായും, അവരുടെ കുടുംബാംഗങ്ങളുമായും കൂടിക്കാഴ്ച നടത്തി.
വാക്‌സിന്‍ അലൈന്‍സ് ഗവിയുടെ സി.ഇ.ഒ. പ്രധാനമന്ത്രിയെ സന്ദര്‍ശിച്ചു.

രാജ്യത്ത് കുട്ടികളുടെ രോഗ പ്രതിരോധവുമായി ബന്ധപ്പെട്ട് പ്രതിരോധ കുത്തിവയ്പ്പ് രംഗത്ത് ഉണ്ടായിട്ടുള്ള നൂതന വികാസങ്ങള്‍ സംബന്ധിച്ച് ചര്‍ച്ച ചെയ്യുന്നതിന് വാക്‌സിന്‍ അലൈന്‍സായ ഗവിയുടെ ചീഫ്എക്‌സിക്യൂട്ടീവ് ഓഫീസര്‍ ഡോ.സേഥ് ബെര്‍ക്ക്‌ലി ന്യൂഡല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ”ഇന്ദ്രധനുഷ് ദൗത്യം”, ”ഇന്ത്യയില്‍ നിര്‍മ്മിക്കൂ” തുടങ്ങിയ കേന്ദ്ര ഗവണ്‍മെന്റിന്റെ നൂതന സംരംഭങ്ങളെ ഡോ.ബെര്‍ക്കിലി അഭിനന്ദിച്ചു. കുത്തിവയ്പ് എടുത്തിട്ടില്ലാത്ത കുട്ടികളെ തേടി ഇന്ദ്രധനുഷ് ദൗത്യം ചെല്ലുമ്പോള്‍ ”ഇന്ത്യയില്‍ നിര്‍മ്മിക്കൂ” സംരംഭത്തിലൂടെ വാക്‌സിനുകള്‍ ലോകമെങ്ങും താങ്ങാവുന്ന വിലയ്ക്ക് ലഭ്യമാക്കും. ഇന്ത്യയുമായി 2016-2021 കാലയളവില്‍ പുതിയ സഹകരണ സാധ്യതകള്‍ ചര്‍ച്ചയില്‍ ഗവി സി.ഇ.ഒ. നിര്‍ദ്ദേശിച്ചു. ഇന്ത്യയിലെ മുഴുവന്‍ കുഞ്ഞുങ്ങള്‍ക്കും വളരെ ഫലപ്രദവും ആധുനികവുമായ വാക്‌സിന്‍ ലഭ്യമാക്കുന്നതിന് 500 ദശലക്ഷം ഡോളറിന്റെ സഹായം നല്‍കും. ഇന്ത്യ ഉള്‍പ്പെടെയുള്ള വികസ്വര രാഷ്ട്രങ്ങളില്‍ വാക്‌സിനുകള്‍ സൂക്ഷിക്കുന്നതുനുള്ള ശീതീകരണ സംവിധാനത്തിന് സൗരോര്‍ജ്ജം ഉപയോഗിക്കുന്നതിന്റെ സാധ്യതകള്‍ ഉള്‍പ്പെടെയുള്ള കാര്യങ്ങള്‍ പ്രധാനമന്ത്രിയും ഡോ. ബെര്‍ക്ക്‌ലിയും ചര്‍ച്ച ചെയ്തു.
പ്രയാഗ്‌രാജില്‍ സ്വച്ഛ് കുംഭ്, സ്വച്ഛ് ആഭാര്‍ പദ്ധതിയെ പ്രധാനമന്ത്രി അഭിസംബോധന ചെയ്തു

പ്രയാഗ്‌രാജില്‍ സ്വച്ഛ് കുംഭ്, സ്വച്ഛ് ആഭാര്‍ പദ്ധതിയെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. പ്രയാഗ്‌രാജിലെ വിശുദ്ധ സംഗമത്തില്‍ മുങ്ങിനിവര്‍ന്ന് കുംഭമേള പ്രദേശം ശുചിയാക്കുന്ന ശുചീകരണ തൊഴിലാളികളില്‍ തെരഞ്ഞെടുക്കപ്പെട്ടവരുടെ ‘ചരണവന്ദനം’ ചെയ്തശേഷമാണ് അദ്ദേഹം വേദിയില്‍ എത്തിയത്. പ്രയാഗ്‌രാജില്‍ കുംഭമേളയ്ക്കായി സംഗമിക്കുന്നവര്‍ക്കായി ഏറ്റവും മികച്ച സജ്ജീകരണങ്ങള്‍ ഒരുക്കിയതിനായി പ്രയത്‌നിച്ചവരെ പ്രധാനമന്ത്രി ‘കര്‍മയോഗികള്‍’ എന്നു വിശേഷിപ്പിച്ചു. ഈ അവസരത്തില്‍ ദേശീയ ദുരന്ത നിവാരണ സേന, വള്ളക്കാര്‍, നാട്ടുകാര്‍, ശുചീകരണ തൊഴിലാളികള്‍ എന്നിവരെപ്പറ്റി അദ്ദേഹം പരാമര്‍ശിച്ചു. കഴിഞ്ഞ ഏതാനും ആഴ്ചകളിലായി 21 കോടി ജനങ്ങള്‍ കുംഭമേള സന്ദര്‍ശിച്ചിട്ടുണ്ടെന്നു വ്യക്തമാക്കിയ പ്രധാനമന്ത്രി, അസാധ്യമായി ഒന്നുമില്ലെന്നു ശുചീകരണ തൊഴിലാളികള്‍ തെളിയിച്ചിരിക്കുകയാണെന്നു കൂട്ടിച്ചേര്‍ത്തു. ഇത്തവണ കുംഭമേളയ്ക്കു ലഭിച്ച എല്ലാ കീര്‍ത്തിക്കും അവര്‍ അഭിനന്ദനം അര്‍ഹിക്കുന്നുവെന്ന് അദ്ദേഹം പറഞ്ഞു. ഏതാനും ശുചീകരണ തൊഴിലാളികളുടെ ചരണവന്ദനം ചെയ്തത് എന്നും തന്റെ ഓര്‍മയില്‍ തങ്ങിനില്‍ക്കുമെന്നും പ്രധാനമന്ത്രി വ്യക്തമാക്കി. ഇന്നു പ്രഖ്യാപിക്കപ്പെട്ട സ്വച്ഛ് സേവാ സമ്മാന്‍ കോശ് ശുചീകരണ തൊഴിലാളികള്‍ക്കും അവരുടെ കുടുംബങ്ങള്‍ക്കും അവശ്യഘട്ടങ്ങളില്‍ സഹായകമാകുമെന്ന് അദ്ദേഹം പറഞ്ഞു. സ്വച്ഛ് ഭാരത് അഭിയാന്‍ അതിവേഗം പുരോഗമിക്കുകയാണെന്നു പ്രധാനമന്ത്രി തുടര്‍ന്നു വ്യക്തമാക്കി. ഈ വര്‍ഷം ഒക്ടോബര്‍ രണ്ടിനു മഹാത്മാ ഗാന്ധിയുടെ 150ാം ജന്‍മവാര്‍ഷികം ആഘോഷിക്കുംമുന്‍പേ തുറസ്സായ സ്ഥലത്തു മലവിസര്‍ജനം ഒട്ടും ഇല്ലാത്ത രാജ്യമെന്ന പദവി നേടിയെടുക്കാനുള്ള ഊര്‍ജിത യജ്ഞത്തിലാണു നാമെന്ന് അദ്ദേഹം അറിയിച്ചു. ഗംഗാനദിയുടെ ശുചിത്വം ഈ വര്‍ഷം ഏറ്റവുമധികം ചര്‍ച്ചചെയ്യപ്പെട്ട വിഷയമാണെന്നു ശ്രീ. നരേന്ദ്ര മോദി പറഞ്ഞു. ഇതു താന്‍ ഇന്നു നേരിട്ടു കണ്ടുവെന്നും അദ്ദേഹം കൂട്ടിച്ചേര്‍ത്തു. ഇതു നമാമി ഗംഗെയുടെയും കേന്ദ്ര ഗവണ്‍മെന്റിന്റെയും ശ്രമഫലമായാണു സാധിച്ചതെന്നു പ്രധാനമന്ത്രി വ്യക്തമാക്കി. ഓടകള്‍ നദികളിലേക്കു തുറന്നുവിടുന്നതു തടഞ്ഞുവെന്നും മലിനജല ശുദ്ധീകരണ പ്ലാന്റുകള്‍ നിര്‍മിച്ചുവരികയാണെന്നും അദ്ദേഹം തുടര്‍ന്നു പറഞ്ഞു. ഏതാനും ദിവസങ്ങള്‍ക്കുമുന്‍പാണു തനിക്ക് 1.30 കോടി രൂപ ഉള്‍പ്പെടുന്ന സോള്‍ സമാധാന സമ്മാനം ലഭിച്ചതെന്നു പ്രധാനമന്ത്രി ഓര്‍മിപ്പിച്ചു. ഈ തുക നമാമി ഗംഗേ പദ്ധതിക്കു സംഭാവന ചെയ്തതായും അദ്ദേഹം അറിയിച്ചു. പ്രധാനമന്ത്രിയെന്ന നിലയ്ക്കു തനിക്കു ലഭിച്ച സമ്മാനങ്ങളും മെമെന്റോകളും ലേലം ചെയ്തുവെന്നും അതുവഴി കിട്ടിയ വരുമാനവും നമാമി ഗംഗേ പദ്ധതിക്കു നല്‍കിയെന്നും ശ്രീ. നരേന്ദ്ര മോദി വെളിപ്പെടുത്തി. കുംഭമേളയുമായി ബന്ധപ്പെട്ടു പ്രവര്‍ത്തിച്ച വള്ളക്കാരെ പ്രധാനമന്ത്രി പ്രത്യേകമായി അഭിനന്ദിച്ചു. ഇതാദ്യമായാണ് കുംഭമേളയ്ക്ക് എത്തുന്നവര്‍ക്ക് അക്ഷയ് വാതിനു സൗകര്യം ലഭിച്ചതെന്ന് അദ്ദേഹം പറഞ്ഞു. ആധ്യാത്മികത, വിശ്വാസം, ആധുനികത എന്നിവയുടെ സമ്മിളിത രൂപമായ കുംഭമേളയെന്ന തന്റെ സ്വപ്‌നം സാക്ഷാത്കരിക്കപ്പെട്ടതിനു സമ്മേളനത്തിനെത്തിയ എല്ലാവരെയും പ്രധാനമന്ത്രി നന്ദി അറിയിച്ചു. ഇക്കാര്യത്തില്‍ ഉത്തര്‍പ്രദേശ് പൊലീസ് വഹിച്ചുവരുന്ന പങ്കിനെയും അദ്ദേഹം അഭിനന്ദിച്ചു. ഇത്തവണ കുംഭമേളയ്ക്കു നടത്തിയ തയ്യാറെടുപ്പുകളില്‍ കുംഭമേളയ്ക്കു ശേഷവും നഗരത്തിന് ഉപകാരപ്രദമാകുന്ന അവശ്യമായ അടിസ്ഥാന സൗകര്യ വികസനം ഉള്‍പ്പെടുമെന്നും പ്രധാനമന്ത്രി പറഞ്ഞു.
വേദമര്‍വയുടെ വേര്‍പാടില്‍ പ്രധാനമന്ത്രി അനുശോചിച്ചു

ഡല്‍ഹി മുന്‍ പൊലീസ് കമ്മീഷണറും, മണിപ്പൂര്‍, മിസോറാം, ജാര്‍ക്കണ്ട് മുന്‍ ഗവര്‍ണറമായ ശ്രീ വേദ മര്‍വയുടെ നിര്യാണത്തില്‍ പ്രധാന മന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. പൊതു സമൂഹത്തിനു നല്കിയ സമ്പന്നമായ സംഭാവനകളുടെ പോരില്‍ ശ്രീ വേദ മര്‍വാജി അനുസ്മരിക്കപ്പെടും. ഐപിഎസ് ഓഫീസര്‍ എന്ന നിലയില്‍ അചഞ്ചലമായ ധൈര്യം തന്റെ ഔദ്യോഗിക ജീവിത്തിലുടനീളം അദ്ദേഹം നിലനിര്‍ത്തി. അദ്ദേഹത്തിന്റെ ധിഷണാശേഷിയെ സമൂഹം ആദരിച്ചു. ആ മരണത്തില്‍ വേദനയുണ്ട്. അദ്ദേഹത്തിന്റെ കുടുംബാംഗങ്ങളെും സുഹൃത്തുക്കളെയും അനുശോചനം അറിയിക്കുന്നു. ഓം ശാന്തി. – പ്രധാന മന്ത്രി അനുശോചനക്കുറിപ്പില്‍ അറിയിച്ചു.
സി.ഐ.എസ്.എഫിന്റെ 50ാം സ്ഥാപകദിനാഘോഷത്തില്‍ പ്രധാനമന്ത്രി പങ്കെടുത്തു

ഉത്തര്‍പ്രദേശിലെ ഘാസിയാബാദില്‍ നടന്ന സി.ഐ.എസ്.എഫിന്റെ 50ാം സ്ഥാപകദിനാഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. സി.ഐ.എസ്.എഫ്. ഭടന്മാരുടെ പരേഡ് പ്രധാനമന്ത്രി പരിശോധിച്ചു. വിശിഷ്ട സേവനത്തിനുള്ള സേനാ മെഡലുകള്‍ അദ്ദേഹം വിതരണം ചെയ്തു. രക്തസാക്ഷിസ്മാരകത്തില്‍ റീത്ത് സമര്‍പ്പിച്ച പ്രധാനമന്ത്രി, വിസിറ്റേഴ്‌സ് ബുക്കില്‍ ഒപ്പുവെച്ചു. സുവര്‍ണജൂബിലി ആഘോഷിക്കുന്ന സി.ഐ.എസ്.എഫിനെ അദ്ദേഹം അഭിനന്ദിച്ചു. രാജ്യത്തെ പ്രധാന സ്ഥാപനങ്ങള്‍ സംരക്ഷിക്കുന്നതില്‍ സി.ഐ.എസ്.എഫ് വഹിക്കുന്ന പങ്കിനെ പ്രധാനമന്ത്രി പ്രകീര്‍ത്തിക്കുകയും ചെയ്തു. നവ ഇന്ത്യക്കായി നിര്‍മിച്ച അടിസ്ഥാനസൗകര്യം സി.ഐ.എസ്.എഫിന്റെ കരങ്ങളില്‍ ഭദ്രമാണെന്ന് അദ്ദേഹം കൂട്ടിച്ചേര്‍ത്തു. സുരക്ഷാ ഭടന്മാരുമായി സഹകരിക്കണമെന്നു പ്രധാനമന്ത്രി രാജ്യത്തെ ജനങ്ങളോട് അഭ്യര്‍ഥിച്ചു. വി.ഐ.പി. സംസ്‌കാരം സുരക്ഷാഘടനയില്‍ പ്രതിസന്ധി സൃഷ്ടിക്കുന്നുവെന്നും അദ്ദേഹം വ്യക്തമാക്കി. അതിനാല്‍ ജനങ്ങള്‍ സുരക്ഷാസേനകളുമായി സഹകരിക്കുക എന്നതു പ്രധാനമാണ്. ജനങ്ങള്‍ക്കിടയില്‍ സി.ഐ.എസ്.എഫിനെക്കുറിച്ചു ബോധവല്‍ക്കരണം നടത്തുന്നതിനായി എയര്‍പോര്‍ട്ടുകളിലും മെട്രോകളിലും ഡിജിറ്റല്‍ മ്യൂസിയങ്ങള്‍ ഒരുക്കാവുന്നതാണെന്നു പ്രധാനമന്ത്രി അഭിപ്രായപ്പെട്ടു. രാജ്യത്തെ അതിപ്രധാന അടിസ്ഥാന സൗകര്യത്തിനു സുരക്ഷയൊരുക്കുന്നതില്‍ സി.ഐ.എസ്.എഫിനുള്ള പങ്കിനെ അഭിനന്ദിച്ച ശ്രീ. നരേന്ദ്ര മോദി, ദുരന്ത നിവാരണത്തിലും സ്ത്രീകളുടെ സുരക്ഷ ഉറപ്പാക്കുന്നതിലും സമാനമായ മറ്റു പ്രവര്‍ത്തനങ്ങളിലും സേന സജീവമാണെന്നു ചൂണ്ടിക്കാട്ടി. കേരളത്തില്‍ വെള്ളപ്പൊക്കമുണ്ടായപ്പോഴും നേപ്പാളിലും ഹെയ്ത്തിയിലും ഭൂകമ്പം ഉണ്ടായപ്പോഴും സി.ഐ.എസ്.എഫ്. നടത്തിയ രക്ഷാപ്രവര്‍ത്തനങ്ങളെക്കുറിച്ചു പ്രധാനമന്ത്രി പരാമര്‍ശിച്ചു. സുരക്ഷാ സേനകളുടെ സുരക്ഷ ഉറപ്പാക്കുന്നതില്‍ തന്റെ ഗവണ്‍മെന്റ് പ്രതിജ്ഞാബദ്ധമാണെന്ന് അദ്ദേഹം പറഞ്ഞു. സേനയെ ആധുനികവല്‍ക്കരിക്കാനും അവരുടെ ക്ഷേമം ഉറപ്പാക്കാനും ഗവണ്‍മെന്റ് നടത്തിവരുന്ന പ്രവര്‍ത്തനങ്ങളെക്കുറിച്ചു പ്രധാനമന്ത്രി പരാമര്‍ശിച്ചു. സായുധ സേനയ്ക്ക് സേവനമാണ് ഉല്‍സവമെന്നു ചൂണ്ടിക്കാട്ടിയ പ്രധാനമന്ത്രി, ഭീകരത ഉയര്‍ത്തുന്ന വെല്ലുവിളികള്‍ നിമിത്തം സി.ഐ.എസ്.എഫിന്റെ ഉത്തരവാദിത്തം വര്‍ധിച്ചുവെന്നു വിശദീകരിച്ചു. ഭീകരവാദത്തെ ഇല്ലാതാക്കുന്നതിനു തന്റെ ഗവണ്‍മെന്റ് പ്രതിജ്ഞാബദ്ധമാണെന്ന് അദ്ദേഹം പറഞ്ഞു. പൊലീസ്, പാരാമിലിട്ടറി സേനകളുടെ ത്യാഗത്തിനും ശൗര്യത്തിനുമുള്ള അംഗീകാരമാണ് ദേശീയ പൊലീസ് സ്മാരകമെന്നു പ്രധാനമന്ത്രി പറഞ്ഞു. ദേശീയ യുദ്ധസ്മാരകവും ദേശീയ പൊലീസ് സ്മാരകവും പോലുള്ളവ ജനങ്ങള്‍ക്കിടയില്‍ സുരക്ഷാസേനയെക്കുറിച്ച് അവബോധം സൃഷ്ടിക്കാന്‍ സഹായകമാണെന്ന് അദ്ദേഹം വ്യക്തമാക്കി. വനിതകളെ സേനയുടെ ഭാഗമാക്കുന്നതിനു നടത്തിയ ശ്രമങ്ങള്‍ക്കു സി.ഐ.എസ്.എഫിനെ പ്രധാനമന്ത്രി അഭിനന്ദിച്ചു. ഇന്ത്യ വളരുന്നതിനനുസരിച്ച് സി.ഐ.എസ്.എഫിന്റെ ഉത്തരവാദിത്തം വര്‍ധിക്കുമെന്ന് അദ്ദേഹം ചൂണ്ടിക്കാട്ടി.
നാവികര്‍ക്ക് ഉഭയകകക്ഷി അംഗീകാര സര്‍ട്ടിഫിക്കറ്റ് 
സംബന്ധിച്ച ധാരണാപത്രത്തിന് 
കേന്ദ്ര മന്ത്രിസഭയുടെ അംഗീകാരം

നാവികര്‍ക്ക് ഉഭയ കക്ഷി അംഗീകാര സര്‍ട്ടിഫിക്കറ്റ് നല്‍കുന്നതു സംബന്ധിച്ച 1978ലെ അന്താരാഷ്ട്ര കണ്‍വെന്‍ഷന്‍ മാനദണ്ഡങ്ങള്‍ പ്രകാരമുള്ള ധാരണാപത്രം ഒപ്പുവയ്ക്കുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗത്തിന്റെ അംഗീകാരം. ഡയറക്ടര്‍ ജനറല്‍ ഓഫ് ഷിപ്പിംഗ് വിദേശ രാജ്യങ്ങളിലെ സമാന അധികൃതരുമായി ഷിപ്പിംഗ്-വിദേശകാര്യ മന്ത്രിയുടെ അനുമതിയോടെയാണ് ധാരണാപത്രം ഒപ്പുവയ്ക്കുന്നത്. ഗുണഫലങ്ങള്‍: ഇന്ത്യയിലെ നാവികര്‍ക്ക് ഡയറക്ടര്‍ ജനറല്‍ ഓഫ് ഷിപ്പിംഗ് നല്‍കുന്ന സര്‍ട്ടിഫിക്കറ്റിന് ധാരണാപത്രത്തില്‍ ഉള്‍പ്പെടുന്ന ഏതു രാജ്യത്തും ആ രാജ്യത്തെ സമാന രേഖ കൂടാതെതന്നെ സാധുതയുണ്ടായിരിക്കും. ഇന്ത്യന്‍ നാവികര്‍ക്ക് ആ രാജ്യത്തെ പതാകയ്ക്കു കീഴില്‍ പ്രവര്‍ത്തിക്കുന്ന കപ്പലുകളിലും തൊഴില്‍ ഉറപ്പാകും. അതിന് അവര്‍ക്ക് ഈ സര്‍ട്ടിഫിക്കറ്റ് യോഗ്യത ഉറപ്പാക്കും. സമുദ്ര പഠനം, പരിശീലനം, സര്‍ട്ടിഫിക്കറ്റുകള്‍ നല്‍കല്‍, നാവികര്‍ക്കു പരിശീലനത്തിനും ആരോഗ്യ പരിശോധനയ്ക്കും രേഖകള്‍ നല്‍കല്‍ തുടങ്ങിയ കാര്യങ്ങളില്‍ നേരത്തേ ധാരണാപത്രം ഒപ്പുവച്ച രാജ്യങ്ങളിലും ഈ ധാരണാപത്രത്തിലെ വ്യവസ്ഥകള്‍ ബാധകമായിരിക്കും. ലോകരാജ്യങ്ങള്‍ക്ക് പരിശീലനം നേടിയ നാവികരെ വന്‍തോതില്‍ വിതരണം ചെയ്യുന്ന രാജ്യമെന്ന നിലയില്‍ ഇന്ത്യയ്ക്ക് ഈ ധാരണപത്രം വന്‍ നേട്ടമായി മാറും.
ഇന്തോനേഷ്യയിലുണ്ടായ ഭൂകമ്പത്തിലെ  ജീവഹാനിയിൽ  പ്രധാനമന്ത്രി അഗാധ ദുഃഖം രേഖപ്പെടുത്തി

ഇന്തോനേഷ്യയിലുണ്ടായ ഭൂകമ്പത്തിലെ ജീവഹാനിയിൽപ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖവും വേദനയും രേഖപ്പെടുത്തി. പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും ദുഃഖത്തിന്റെ ഈ വേളയിൽ ഇന്ത്യ ഇന്തോനേഷ്യയ്‌ക്കൊപ്പം നിൽക്കുമെന്നും അദ്ദേഹം പറഞ്ഞു. പ്രധാനമന്ത്രി ട്വീറ്റ് ചെയ്തു; “ഇന്തോനേഷ്യയിലുണ്ടായ ഭൂകമ്പത്തിലെ ജീവഹാനിയും, വസ്തുവകകൾക്കുണ്ടായ നാശനഷ്ടവും ദുഃഖകരമാണ്. ഇരകൾക്കും അവരുടെ കുടുംബങ്ങൾക്കും അഗാധമായ അനുശോചനം. പരിക്കേറ്റവർ വേഗം സുഖം പ്രാപിക്കട്ടെ എന്ന് ആശംസിക്കുന്നു. ദുഃഖത്തിന്റെ ഈ വേളയിൽ ഇന്ത്യ ഇന്തോനേഷ്യയ്‌ക്കൊപ്പം നിലകൊള്ളുന്നു. ".
പഞ്ചാബ് കേസരി ലാല ലജ്പത്‌റായിയെ ജന്മ വാര്‍ഷികത്തില്‍ പ്രധാനമന്ത്രി അനുസ്മരിച്ചു.

പഞ്ചാബ് കേസരി ലാല ലജ്പത്‌റായിയെ അദ്ദേഹത്തിന്റെ ജന്മ വാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി അനുസ്മരിച്ചു. അദ്ദേഹത്തിന്റെ ആദര്‍ശങ്ങളും രാജ്യസ്‌നേഹവും അനേകം പേരെ പ്രചോദിപ്പിച്ചിട്ടുണ്ടെന്നും പ്രധാനമന്ത്രി പറഞ്ഞു. പഞ്ചാബ് കേസരി ലാല ലജ്പത്‌റായിയുടെ കൈ യെഴുത്തു പ്രതികള്‍ പ്രധാനമന്ത്രി തന്റെ ട്വിറ്റര്‍ അക്കൗണ്ടില്‍ പങ്കിട്ടു.
ജി 20  ഇന്ത്യയുടെ   പ്രസിഡന്റ് സ്ഥാനം : ലോഗോ ഡിസൈൻ മത്സരത്തിൽ പങ്കെടുക്കാൻ പ്രധാനമന്ത്രിയുടെ   അഭ്യർത്ഥന

ഇന്ത്യയുടെ ആസന്നമായ G20 പ്രസിഡൻസിക്കുള്ള ലോഗോ ഡിസൈൻ മത്സരത്തിൽ പങ്കെടുക്കാൻ പ്രധാനമന്ത്രി ശ്രീ നരേന്ദ്ര മോദി ജനങ്ങളോട് അഭ്യർത്ഥിച്ചു. വിദേശകാര്യ മന്ത്രാലയത്തിന്റെ ഔദ്യോഗിക വക്താവിന്റെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു: "നമ്മുടെ യുവജനങ്ങളുടെ സർഗ്ഗാത്മകതയെ ആഘോഷിക്കുന്ന ഒരു വിശിഷ്‌ട മത്സരം. ഈ മത്സരത്തിൽ പങ്കെടുക്കൂ!"
വിനോദ സഞ്ചാര മേഖലയില്‍ സഹകരണം ശക്തിപ്പെടുത്തുന്നതിന് ഇന്ത്യയും കൊറിയയും തമ്മില്‍ ഒപ്പുവെച്ച ധാരണാപത്രത്തിന് കേന്ദ്ര മന്ത്രിസഭയുടെ അംഗീകാരം

വിനോദ സഞ്ചാര മേഖലയില്‍ സഹകരണം ശക്തിപ്പെടുത്തുന്നതിന് ഇന്ത്യയും കൊറിയയും തമ്മില്‍ ഒപ്പുവെച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ധാരണാപത്രത്തിന്റെ പ്രധാന ലക്ഷ്യങ്ങള്‍ താഴെപ്പറയുന്നു: 1) ടൂറിസം മേഖലയിലെ ഉഭയകക്ഷി സഹകരണം വ്യാപിപ്പിക്കല്‍. 2) ടൂറിസം മേഖലയുമായി ബന്ധപ്പെട്ട വിവരങ്ങളും ഡാറ്റയും കൈമാറുന്നത് വര്‍ദ്ധിപ്പിക്കല്‍. 3) ഹോട്ടലുകള്‍, ടൂര്‍ ഓപറേറ്റര്‍മാര്‍ എന്നിവരടക്കം ടൂറിസം മേഖലയിലെ ഗുണഭോക്താക്കള്‍ തമ്മിലുള്ള സഹകരണം വര്‍ദ്ധിപ്പിക്കല്‍. 4) മാനവ വിഭവശേഷി വികസനത്തിനായി വിനിമയ പരിപാടികള്‍ സംഘടിപ്പിക്കുന്നതിന് സഹകരണം വര്‍ദ്ധിപ്പിക്കല്‍. 5) ടൂറിസം, ഹോസ്പിറ്റാലിറ്റി മേഖലകളില്‍ നിക്ഷേപം പ്രോത്സാഹിപ്പിക്കല്‍. 6) ഇരു രാജ്യങ്ങളിലേക്കുമുള്ള വിനോദ സഞ്ചാരം പ്രോത്സാഹിപ്പിക്കാനായി ടൂര്‍ ഓപറേറ്റര്‍മാര്‍, മാധ്യമങ്ങള്‍, അഭിപ്രായ രൂപീകരണത്തില്‍ മുഖ്യ പങ്കു വഹിക്കുന്നവര്‍ എന്നിവരുടെ വിനിമയ പരിപാടികള്‍ സംഘടിപ്പിക്കല്‍. 7) മാര്‍ക്കറ്റിംഗ് ഡെസ്റ്റിനേഷന്‍ ഡവലപ്‌മെന്റ്, പ്രമോഷന്‍, എന്നീ മേഖലകളിലെ പരിചയസമ്പത്ത് കൈമാറല്‍. 8) ഇരു രാജ്യങ്ങളിലെയും ടൂറിസം മേളകള്‍, പ്രദര്‍ശനങ്ങള്‍ എന്നിവയിലെ പങ്കാളിത്തം പ്രോത്സാഹിപ്പിക്കല്‍ 8) സുരക്ഷിതവും ബഹുമാനമര്‍ഹിക്കുന്നതും സുസ്ഥിരവുമായ വിനോദ സഞ്ചാരം പ്രോത്സാഹിപ്പിക്കല്‍.
ദേശീയ മാരിടൈം ദിനത്തില്‍ പ്രധാനമന്ത്രി ആശംസകള്‍ നേര്‍ന്നു. ജല ശക്തിയില്‍ ശ്രദ്ധ കേന്ദ്രീകരിക്കാനുള്ള പ്രചോദനമാണ് അംബേദ്കറെന്ന് പ്രധാനമന്ത്രി

പ്രധാനമന്ത്രി ശ്രീ. നരേന്ദ്രമോദി ദേശീയ മാരിടൈം ദിനത്തില്‍ ആശംസകള്‍ നേര്‍ന്നു. ‘സമ്പന്നമായ ചരിത്രമുള്ള ഇന്ത്യയുടെ മാരിടൈം മേഖലയ്ക്ക് നമ്മുടെ രാജ്യത്ത് മാറ്റം കൊണ്ടുവരാനുള്ള ശക്തിയുണ്ട്. ദേശീയ മാരിടൈം ദിനത്തില്‍, രാജ്യത്തിന്റെ സമ്പദ്‌സമൃദ്ധിക്കുവേണ്ടി നമ്മുടെ രാജ്യത്തിന്റെ സമുദ്ര ശക്തി പരിപോഷിപ്പിക്കുന്നതിനുള്ള പ്രതിബദ്ധത നാം ആവര്‍ത്തിച്ച് വ്യക്തമാക്കുന്നു. വളരെ ശക്തമായ സമുദ്ര മേഖലയ്ക്ക് വേണ്ടിയുള്ള നമ്മുടെ പരിശ്രമങ്ങളെ ഡോ. ബാബാസാഹിബ് അംബേദ്കറാണ് പ്രചോദിപ്പിച്ചത്. ജലശക്തി, ജലഗതാഗതം, ജലസേചനം, കനാല്‍ ശൃംഖലകള്‍, തുറമുഖങ്ങള്‍ എന്നിവയ്ക്ക് മുന്തിയ പ്രാധാന്യമാണ് ബാബാസാഹബ് നല്‍കിയത്. ഈ മേഖലയിലെ അദ്ദേഹത്തിന്റെ പ്രവര്‍ത്തനം ഇന്ത്യയിലെ ജനങ്ങള്‍ക്ക് മികച്ച രീതിയില്‍ ഉപകരിച്ചു.’ – പ്രധാനമന്ത്രി പറഞ്ഞു.
മനുഷ്യക്കടത്ത് തടയുന്നതിന് ഇന്ത്യയും ബഹറിനും തമ്മില്‍ ധാരണാപത്രം.

മനുഷ്യക്കടത്ത്, പ്രത്യേകിച്ച് സ്ത്രീകളുടെയും, കുട്ടികളുടെയും, തടയുന്നതിന് ഇന്ത്യയും ബഹറിനും തമ്മില്‍ സഹകരിക്കുന്നതിനുള്ള ധാരണാപത്രത്തില്‍ ഒപ്പ് ഇടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്ന്ന് കേന്ദ്ര മന്ത്രിസഭാ യോഗം തീരുമാനിച്ചു. മനുഷ്യക്കടത്തില്‍ ഉള്പ്പെ്ടുന്ന സ്ത്രീകളെയും, കുട്ടികളെയും രക്ഷപ്പെടുത്തല്‍, അവരുടെ പുനരധിവാസം തുടങ്ങിയവ സംബന്ധിച്ച ഉഭയകക്ഷി സഹകരണം ഉറപ്പിക്കുന്നതാണ് ഈ ഉടമ്പടി. 2016 ഏപ്രില്‍ ആദ്യവാരം കേന്ദ്ര ആഭ്യന്തര മന്ത്രി നടത്തുന്ന ബഹറൈന്‍ സന്ദര്ശീനത്തിലായിരിക്കും ഈ ധാരണാ പത്രത്തില്‍ ഒപ്പിടുക. മനുഷ്യക്കടത്ത് തടയാന്‍ പ്രത്യേക ആന്റി ട്രാഫ്രിക്കിംഗ് സെല്ലുകളും ടാസ്‌ക് ഫോഴ്‌സുകളും രൂപീകരിക്കാനും ധാരണാ പത്രത്തില്‍ വ്യവസ്ഥയുണ്ട്.
കിഷ്ത്വാറിലെ വാഹനാപകടത്തിൽ  പ്രധാനമന്ത്രി അനുശോചിച്ചു

ജമ്മു കശ്മീരിലെ കിഷ്ത്വാറിൽ വാഹനാപകടത്തെ തുടർന്നുള്ള ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി ഓഫീസ് പറഞ്ഞു: "കിഷ്ത്വാറിലെ ഒരു റോഡപകടത്തിലുണ്ടായ ജീവഹാനിയിൽ വേദനയുണ്ട്. ദുഃഖത്തിന്റെ ഈ വേളയിൽ എന്റെ ചിന്തകൾ സന്തപ്ത കുടുംബങ്ങൾക്കൊപ്പമാണ്: പ്രധാനമന്ത്രി നരേന്ദ്ര മോദി .
പൊതു അതിർത്തി നദിയായ കുഷിയറയിൽ നിന്ന്  153 ക്യുസെക്‌സ് വീതം വെള്ളം പിൻവലിക്കുന്നത് സംബന്ധിച്ച് ഇന്ത്യയും ബംഗ്ലാദേശും തമ്മിലുള്ള ധാരണാപത്രത്തിന് മന്ത്രിസഭ അംഗീകാരം നൽകി.

പൊതു അതിർത്തി നദിയായ കുഷിയറയിൽ നിന്ന് ഇന്ത്യയും ബംഗ്ലാദേശും 53 ക്യുസെക്‌സ് വീതം വെള്ളം പിൻവലിക്കുന്നത് സംബന്ധിച്ച് ഇരു രാജ്യങ്ങളും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗം ഇന്ന് മുൻകാല പ്രാബല്യത്തോടെ അംഗീകാരം നൽകി വരണ്ട സീസണിൽ (നവംബർ 1 മുതൽ മെയ് 31 വരെ) പൊതു അതിർത്തി നദിയായ കുഷിയറയിൽ നിന്ന് തങ്ങളുടെ ഉപഭോഗത്തിനായി 153 ക്യുസെക്‌സ് വീതം വെള്ളം പിൻവലിക്കുന്നതിന് 2022 സെപ്തംബർ 6-ന് ഇന്ത്യാ ഗവൺമെന്റിന്റെ ജലശക്തി മന്ത്രാലയവും ബംഗ്ലദേശ് ഗവൺമെന്റിന്റെ ജലവിഭവ മന്ത്രാലയവും തമ്മിൽ ധാരണാപത്രം ഒപ്പുവച്ചിരുന്നു. ഈ ധാരണാപത്രം അസം ഗവൺമെന്റിന് അവരുടെ ഉപഭോഗ ജല ആവശ്യത്തിനായി വരണ്ട സീസണിൽ (നവംബർ 1 മുതൽ മെയ് 31 വരെ) കുഷ്യാര നദിയുടെ പൊതുമേഖലയിൽ നിന്ന് 153 ക്യുസെക്സ് വരെ വെള്ളം പിൻവലിക്കാൻ പ്രാപ്തമാക്കും. വരണ്ട സീസണിൽ ഓരോ ഭാഗത്തും വെള്ളം പിൻവലിക്കുന്നത് നിരീക്ഷിക്കാൻ ഇരു രാജ്യങ്ങളും ചേർന്ന് ഒരു സംയുക്ത നിരീക്ഷണ സംഘം രൂപീകരിക്കും.
ഇന്ത്യയ്ക്കും ശ്രീലങ്കയ്ക്കും ഇടയില്‍ അന്താരാഷ്ട്ര വിമാന സര്‍വീസുകള്‍ നടത്തുന്നതിന് അലയന്‍സ് എയറിന് അനുമതി നല്‍കിയതിനു മന്ത്രിസഭാംഗീകാരം

പൂര്‍ണമായും എയര്‍ ഇന്ത്യയുടെ ഭാഗമായ അലയന്‍സ് എയറിന് ഇന്ത്യയ്ക്കും ശ്രീലങ്കയ്ക്കും ഇടയില്‍ അന്താരാഷ്ട്ര വിമാന സര്‍വീസുകള്‍ നടത്തുന്നതിന് ഇടക്കാല അനുമതി നല്‍കിയ തീരുമാനത്തിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മൂന്‍കാല പ്രാബല്യത്തോടെ അംഗീകാരം നല്‍കി. ആഭ്യന്തര വിമാന സര്‍വീസ് ശേഷിയുടെ 20 ശതമാനമോ അതല്ലെങ്കില്‍ 20 വിമാനങ്ങളോ, ഏതാണ് കൂടുതലെങ്കില്‍ അത്രയും സര്‍വീസുകള്‍ നടത്താനാണ് അനുമതി. ഇന്ത്യയുമായി വളരെ അടുപ്പമുള്ള ശ്രീലങ്കയുമായുള്ള പരസ്പര ബന്ധം വര്‍ധിപ്പിക്കുകയും രണ്ടു രാജ്യങ്ങളിലെയും ജനങ്ങള്‍ തമ്മിലുള്ള സമ്പര്‍ക്കം വ്യാപിപ്പിക്കുകയുമാണ് നമ്മുടെ താല്‍പര്യം. ഈ അനുമതിക്ക് മുമ്പ് പലാലി, ബട്ടിക്കലോവ വിമാനത്താവളങ്ങളില്‍ നിന്ന് വാണിജ്യാടിസ്ഥാനത്തില്‍ വിമാന സര്‍വീസുകള്‍ ഉണ്ടായിരുന്നില്ല.